જૂનાગઢ– જૂનાગઢ પોલિસ તાલીમ મહાવિદ્યાલયમાં આજે મોટો અવસર હતો. જ્યારે 1397 મહિલા લોકરક્ષકોએ પોતાની પાસિંગ પરેડમાં ભાગ લીધો. રાષ્ટ્રવીર છેલભાઇ દવે પોલીસ તાલીમ મહાવિદ્યાલયમાં આઠ માસની સઘન તાલીમ બાદ એકસાથે આટલી મોટી સંખ્યામાં નવપ્રશિક્ષિત મહિલા પોલીસ લોકરક્ષકોની નિશાનદાર દીક્ષાંત પરેડનું સલામી નિરીક્ષણ યોજાયું હતું. પોલિસ સેવામાં પદાર્પણ કરતાં આ મહિલા લોકરક્ષકોને સમાજજીવનની સુરક્ષાનું ઉત્તરદાયિત્વ નિભાવવા અને “”પોલિસ પ્રજાનો મિત્ર”નો સંકલ્પ આત્મસાત કરવા ઉપયોગી માર્ગદર્શન આપવામાં આવ્યું હતું. પોલિસ સેવાઓમાં સુરક્ષાની જવાબદારીઓ દિવસરાત જીવનું જોખમ, તણાવ અને વિપરીત સ્થિતિઓનો સામનો કરવા સહિતના અનેક પડકારો ઝીલવા પડતાં હોય છે.